16 חברי כנסת מהקואליציה ושישה ארגונים אזרחיים שונים פנו במהלך החצי שנה האחרונה ליו"ר ועדת החוץ והביטחון כדי לדון בנושא הרס בתי מחבלים, אך אדלשטיין החליט שלא לענות. התנהלותו של אדלשטיין, המתעלם גם מבקשות חברי האופוזיציה, נוגדות את ההמלצות שפרסמה בעבר ועדת האתיקה לפיהן: "יושב ראש ועדה, המקבל פניה הקשורה למילוי תפקידו האמור, ישיב תוך זמן סביר"
  יו"ר ועדת החוץ והביטחון ח"כ יולי אדלשטיין (ליכוד) מסרב בעקביות לבקשת חברי האופוזיצה לכנס את הוועדה לדיון בנושאים שהעלו, אלא שממידע שהגיע לידי "שקוף", עולה כי הוא מסרב גם לבקשות דומות מהקואליציה. 16 חברי כנסת מהקואליציה ושישה ארגונים אזרחיים שונים פנו במהלך החצי שנה האחרונה לאדלשטיין, בעקבות פניית ציבור שהגיעה אליהם, בבקשה לקיים דיון בנושא הריסת בתי מחבלים. קשה נוסחה על רקע החלטה לבצע מעקב אחר המדיניות הביטחונית הנהוגה בנושא, שהתקבלה בדיון שנערך כבר בשנת 2018, אולם יושב ראש ועדת החוץ והביטחון לא אישר את הבקשה וגם לא דחה אותה, הוא פשוט החליט להתעלם.בחודש ינואר היו אלו חברי הכנסת יצחק קרויזר ואלמוג כהן (עוצמה יהודית) שהגישו בקשה לקיום דיון בנושא בעקבות פניית ציבור שקיבלו, אבל הדיון לא התקיים. כאשר ביקשנו מחבר הכנסת קרויזר לדעת מה עלה בגורל פנייתו – הוא מסר שנאמר לו שהפנייה שלו בטיפול. לשאלתנו עד מתי הטיפול, או האם נקבע תאריך משוער לא ידע להשיב. לאחריהם הגיש גם חבר הכנסת ניסים ואטורי (ליכוד) בקשה דומה אולם זכה להתעלמות, וכשגם זה לא עזר, חתמו בחודש יוני 13 חברי כנסת מהקואליציה על בקשה לקיום דיון מהיר בשל דחיפות הסוגייה, אולם המצב נותר כאילו לא נשלחו פניות כלל.   "הקושי באי מענה הוא בכך שהח"כים והארגונים האזרחיים נמצאים בחוסר ודאות, הם לא יודעים אם הנושא בטיפול, או אם בכלל כדאי להם לפנות לאפיקים אחרים", אמר שי גליק, מנכ"ל ארגון בצלמו. "גם לקהל היעד שלו לכאורה הוא לא עונה". מגורמים שונים בקואליציה נמסר שהתחושות הן שאדלשטיין לא תמיד מנהל את הדברים בצורה ישירה אלא לפי עניינים פוליטיים או נקמה. בעקבות חשיפת שקוף הגיש ארגון בצלמו תלונה ליועצת המשפטית של הכנסת שגית אפיק, בדרישה לחייב את אדלשטיין לכנס את הוועדה לדרישה של שליש מחברי הוועדה. כמו כן, הוגשה פנייה לוועדת האתיקה בנוגע להתעלמותו הכללית והגורפת מפניות של חברי כנסת ומהציבור, דבר שנוגד את רוח ההמלצות שפרסמה בעבר ועדת האתיקה לפיהן: "יושב ראש הכנסת או יושב ראש ועדה מוועדות הכנסת, המקבל פניה הקשורה למילוי תפקידו האמור, ישיב לפניה, תוך פרק זמן סביר". מלשכתו של יושב ראש ועדת חוץ וביטחון אדלשטיין לא נמסרה תגובה 